Helena Mallotová

Mgr. Helena Mallotová (* 26. október 1944, Praha) je česká politička, začiatkom 21. storočia poslankyňa Poslaneckej snemovne Parlamentu Českej republiky za ODS.

Životopis 
Absolvovala SVVŠ a dvojročnú nadstavbu Střední knihovnické školy, potom vyštudovala odbor germanistika a fínčina na Filozofickej fakulte Karlovej univerzity. Pôsobila ako cudzojazyčná redaktorka a prekladateľka. Pred rokom 1989 pracovala vo vydavateľstve, ktoré publikovalo knihy pre zahraničných čitateľov. Od roku 1978 býva v štvrti Praha 12. Je vydatá, má dve dospelé deti. Do ODS vstúpila v roku 1996.

V komunálnych voľbách v roku 1998 a v roku 2002 neúspešne kandidovala za ODS do zastupiteľstva mestskej časti Praha 12. Zvolená bola v komunálnych voľbách v roku 2006 a neúspešne sa o obhajobu mandátu pokúsila v roku 2010. Profesne sa k roku 1998 a 2010 uvádza ako prekladateľka, k roku 2002 a 2006 ako poslankyňa.

V parlamentných voľbách v roku 2002 bola zvolená do poslaneckej snemovne za ODS (volebný obvod Praha). Bola členkou snemovného zahraničného výboru (v rokoch 2004–2006 aj jeho podpredsedníčkou). Poslanecký mandát obhájila vo voľbách v roku 2006. Bola členkou zahraničného výboru a podpredsedníčkou petičného výboru. V snemovni zostala do skončenia mandátu v roku 2010. V roku 2004 tiež krátko, do volieb do Európskeho parlamentu, zasadala ako kooptovaný poslanec EP, kým sa mandátu ujali zvolení poslanci. Vo voľbách do EP v roku 2004 kandidovala za ODS, ale zvolená nebola.

Referencie

Externé odkazy 
 Helena Mallotová v parlamente

Zdroj 

Politici ODS
Poslanci Parlamentu Českej republiky (2002 – 2006)
Poslanci Parlamentu Českej republiky (2006 – 2010)
Poslanci Európskeho parlamentu z Česka
Českí komunálni politici
Absolventi Filozofickej fakulty Karlovej univerzity
Českí prekladatelia
Poslanci Európskeho parlamentu (2004 – 2009)